Document ID: 32000D0540

32000D0540
L 230/14
JURNALUL OFÍCIAL AL UNIUNII EUROPENE
DECIZIA COMISIEI
din 6 septembrie 2000
privind recunoașterea în principiu a conformității dosarului transmis pentru examinare detaliată în vederea eventualei înscrieri a RH-7281(zoxamidă), B-41; E-187 (milbemectină), BAS500F (piraclostrobină) și AEF130360 (foramsulfuronă) în anexa I la Directiva 91/414/CEE a Consiliului privind introducerea pe piață a produselor fitosanitare
[notificată cu numărul C(2000) 2285]
(2000/540/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2000/10/CE (2) a Comisiei și, în special, articolul 6 alineatul (3),
întrucât:
(1)
Directiva 91/414/CEE (denumită în continuare „directiva”) a prevăzut stabilirea unei liste comunitare de substanțe active a căror incorporare în produsele fitosanitare este autorizată.
(2)
Rohm et Haas France SA a prezentat, la 2 iunie 1999, autorităților Regatului Unit un dosar privind substanța activă RH-7281 (zoxamidă) în vederea înscrierii acesteia în anexa I.
(3)
Sankyo Company Limited a prezentat, la 6 martie 2000, autorităților olandeze un dosar privind substanța activă B-41; E-187 (milbemectină) în vederea înscrierii în anexa I.
(4)
BASF AG a prezentat, la 28 februarie 2000, autorităților germane un dosar privind substanța activă BAS500F (piraclostrobină) în vederea înscrierii în anexa I.
(5)
Aventis GmbH a prezentat, la 30 martie 2000, autorităților germane un dosar privind substanța activă AEF 130360 (foramsulfuronă) în vederea înscrierii în anexa I.
(6)
Autoritățile menționate anterior au comunicat Comisiei rezultatele unei prime examinări a conformității dosarului cu cerințele privind datele și informațiile prevăzute în anexa II și, pentru cel puțin un produs fitosanitar care conține substanța activă în cauză, în anexa III la directivă. Prin urmare, în conformitate cu prevederile articolului 6 alineatul (2), solicitantul a transmis dosarele Comisiei și celorlalte state membre.
(7)
Comitetul permanent fitosanitar a fost informat cu privire la dosarele RH-7281 (zoxamidă), B-41; E-187 (milbemectină) BAS500F (piraclostrobină) și AEF 130360 (foramsulfuronă) la 31 mai 2000.
(8)
Articolul 6 alineatul (3) din directivă prevede că trebuie să se confirme la nivel comunitar faptul că fiecare dosar se consideră că îndeplinește, în principiu, cerințele privind datele și informațiile prevăzute în anexa II și, pentru cel puțin un produs fitosanitar care conține substanța activă în cauză, în anexa III la directivă.
(9)
Această confirmare este necesară pentru ca examinarea detaliată a dosarelor să poată fi continuată și pentru ca statele membre să aibă posibilitatea de a acorda o autorizație provizorie pentru produsele fitosanitare care conțin substanța activă în cauză, în condițiile prevăzute la articolul 8 alineatul (1) din directivă și, în special, condiția privind evaluarea detaliată a substanțelor active și a produselor fitosanitare în conformitate cu cerințele directivei.
(10)
Prezenta decizie se opune ca solicitanții să fie invitați să furnizeze date sau informații suplimentare, în vederea clarificării anumitor aspecte ale dosarului. Solicitarea de informații suplimentare pe care statul membru raportor o efectuează în acest sens nu aduce atingere termenului de prezentare a raportului prevăzut la motivul 12.
(11)
Statele membre și Comisia sunt de acord ca Regatul Unit să continue examinarea detaliată a dosarului RH-7281(zoxamidă), Țările de Jos să continue examinarea detaliată a dosarului B-41; E-187 (milbemectină), iar Germania să continue examinarea detaliată a dosarelor BAS500F (piraclostrobină) și AEF 130360 (foramsulfuronă).
(12)
De îndată ce este posibil și în termen de cel mult un an de la data publicării prezentei decizii, Regatul-Unit, Țările de Jos și Germania vor prezenta Comisiei un raport cu privire la concluziile acestei examinări, însoțit de eventuale recomandări cu privire la înscrierea sau neînscrierea substanțelor și condițiile aferente.
(13)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Dosarele următoare îndeplinesc, în principiu, cerințele privind datele și informațiile prevăzute în anexa II și, pentru un produs fitosanitar care conține substanța activă în cauză, în anexa III la directivă, ținând seama de utilizările propuse:
1.
dosarul pe care Rohm et Haas France SA l-a prezentat Comisiei și statelor membre în vederea înscrierii RH-7281(zoxamidă) ca substanță activă în anexa I la Directiva 91/414/CEE și care a fost înaintat Comitetului permanent fitosanitar la 31 mai 2000;
2.
dosarul pe care Sankyo Company Limited l-a transmis Comisiei și statelor membre în vederea înscrierii B-41; E-187 (milbemectină) ca substanță activă în anexa I la Directiva 91/414/CEE și care a fost înaintat Comitetului permanent fitosanitar la 31 mai 2000;
3.
dosarul pe care BASF AG l-a transmis Comisiei și statelor membre în vederea înscrierii BAS500F (piraclostrobină) ca substanță activă în anexa I la Directiva 91/414/CEE și care a fost înaintat Comitetului permanent fitosanitar la 31 mai 2000;
4.
Dosarul pe care Aventis GmbH l-a transmis Comisiei și statelor membre în vederea înscrierii AEF 130360 (foramsulfuronă) ca substanță activă în anexa I la Directiva 91/414/CEE și care a fost înaintat Comitetului permanent fitosanitar la 31 mai 2000.
Articolul 2
Prezenta decizie se adresează statelor membre.
Adoptată la Bruxelles, 6 septembrie 2000.

Labels: 0
3
6